
Forord

En skoleleders oppgaver er mangslungne. De strekker seg fra vedlikeholdsarbeid til undervisning, fra økonomistyring til personalarbeid, fra foreldresamarbeid til kvalitetsutviklingsarbeid, og jeg kunne ha ramset opp mange flere oppgaver. I denne boka har jeg kun valgt å skrive om én av dem. Til gjengjeld er det ikke hvilken som helst oppgave, men den jeg mener er skolelederens viktigste – å profesjonalisere skolen innenfra.

Begrepet profesjonalisering  innenfra  og  motstykket profesjonalisering ovenfra er lånt fra lærerrolleutvalgets sluttrapport Om lærerrollen. Et kunnskapsgrunnlag (Dahl et al., 2016). Enkelt forklart brukes profesjonalisering innenfra om den egenstyrte kompetanseutviklingen som skoleledere og lærere selv tar ansvar for å gjennomføre, mens profesjonalisering ovenfra vanligvis omfatter de nasjonale satsingene på kompetanseutvikling som myndighetene styrer. I boka brukes profesjonalisering ovenfra også om skoleeiers satsinger på kvalitetsutvikling i skolen.

Ved skrivestart tenkte jeg at boka skulle bli en kilde til hjelp for skolelederes egne vurderinger, refleksjoner og valg av måter å profesjonalisere skolen innenfra på. Det mener jeg at den har blitt. Jeg tenkte også at det var nødvendig å bli bedre kjent med hvordan skoleledere håndterer profesjonaliseringsarbeidet i hverdagen. På bakgrunn av det gjennomførte jeg samtaler med skoleledere på atten skoler ulike steder i landet. De samtalene skulle få større betydning for skrivingen av boka enn det jeg først hadde sett for meg. Tanken var at praksisfortellingene skulle «krydre» egne tanker og innspill, men de kom til å få mye større betydning. Samtalene ga retning for innholdet i omtrent halve boka.

Derfor vil jeg rette en stor takk til hver og en av dere skoleledere som satte av tid til å møte meg. Alle samtalene ble verdifulle i skriveprosessen. En stor takk også til kommentarer jeg fikk fra skoleforskere, fra Utdanningsforbundet, fra Skolelederforbundet, fra Utdanningsdirektoratet og fra KS.

Jeg vil også rette en spesiell takk til Tine S. Prøitz for de faglige vurderingene, innspillene og utfordringene som hun kom med i sluttarbeidet med manuset. De bidro til økt sammenheng og faglig forankring av innholdet i bokas kapitler.

Det faglitterære fondet i Norsk faglitterær forfatter- og oversetterforening (NFFO) tildelte meg et reise- og diversestipend. Det er jeg også svært takknemlig for. Stipendet hjalp meg økonomisk ved innhenting av bakgrunnsstoff for skrivingen, blant annet til reisene jeg gjorde for å ha samtaler med skoleledere ulike steder i landet.

Den største takken går til den saklige, tydelige og tålmodige redaktøren i Cappelen Damm Akademisk, Katinka Lønne Christiansen. Hennes kommentarer har gjennom hele skriveprosessen vært avgjørende for å komme i mål.

Jeløya, 26. januar 2025

Øyvind Sørreime








1
Innledning

All skoleledelse og styring av skolen, fra nasjonalt nivå til den enkelte skoleleder, har elevens læring og danning som hovedmål. Utviklingen av elevenes faglige og sosiale ferdigheter er selve samfunnsoppdraget, og skolelederne er satt til å lede det.

Mange forskjellige nasjonale tiltak har blitt utviklet for å styre og støtte skolene i utførelsen av dette samfunnsoppdraget. Nasjonale prøver og Elevundersøkelsen er slike tiltak. Innføringen av det nasjonale kvalitetsvurderingssystemet, den nasjonale rektorutdanningen, innføring av master i lærerutdanningen, samt nasjonale skoleutviklingstiltak som «Vurdering for læring» og «Ungdomstrinn i utvikling» er andre eksempler på nasjonale tiltak. Slike styrende og støttende tiltak samles i begrepet profesjonalisering ovenfra. Begrepet ble introdusert i Lærerrolleutvalget – et ekspertutvalg oppnevnt av regjeringen i 2015 med mandat å frambringe et kunnskapsgrunnlag som gir innsikt i og forståelse av den rollen dagens lærere har i skolen.

Skolene styres og kvalitetssikres gjennom opplæringsloven, læreplanen LK20, andre lover og forskrifter1, nasjonale og lokale kvalitetsvurderingssystemer, økonomi, ulike støttefunksjoner og et bredt veilednings- og utdanningstilbud (Sørreime, 2020). Til tross for omfattende nasjonale satsinger på kvalitetsutvikling i skolen tyder evalueringer på at nasjonal styring av kvalitetsutvikling ikke fremmer kvaliteten i stor nok grad (Meld. St. 21 (2016–2017)).

Det var nok en av grunnene til at daværende regjering i ovennevnte stortingsmelding, Lærelyst – tidlig innsats og kvalitet i skolen, kom med tiltak som skoleeier (kommunen og fylkeskommunen) skulle jobbe systematisk med for å øke elevenes sosiale og faglige læringsutbytte. Systematisk arbeid med tidlig innsats, kvalitetsvurdering, rekruttering og kompetanseutvikling i skolen var slike tiltak. Dessuten ble den desentraliserte ordningen for kompetanseutvikling (DeKomp) introdusert der.

Målet med ordningen var å styrke den kollektive kompetansen i skoler ut fra lokale behov, i samarbeid med universitet og høyskole (UiO, 2024). Evalueringer underveis tyder på at det fortsatt er et stykke vei å gå før dette målet er nådd. En av forklaringene på det er at «… likeverdigheten mellom skoleeier og UH-sektor på den ene siden og skolen på den andre siden fortsatt ikke er på plass, blant annet fordi lokal forankring og reell medvirkning fra skolenivået fortsatt ikke er tilstrekkelig ivaretatt (Borg, E., Wiggen, K.K. & Restad, F.). Mer om dette i kapittel 2 og 8.

I rapporten Om lærerrollen anbefales det at skolens profesjonalisering ovenfra balanseres med en profesjonalisering innenfra. Skoleledere ses på som nøkkelpersoner i dette arbeidet (Dahl et al., 2016, s. 207). Denne boka skal handle om denne balansen, men mest om å lede skolens profesjonalisering innenfra, i tråd med forventningene i LK20 Overordnet del – verdier og prinsipper for grunnopplæringen (Udir., 2017). Der forventes det at skolens ledelse skal gi retning for og tilrettelegge for elevenes og lærernes læring og utvikling. «Skoleledelsen skal lede det pedagogiske og faglige samarbeidet mellom lærerne og bidra til å utvikle et stabilt og positivt miljø der alle har lyst til å yte sitt beste» (s. 18–19).


Bakgrunn for boka

Etter at stortingsmeldingen Lærelyst – tidlig innsats og kvalitet (Meld. St. 21 (2016–2017)) kom, oppfatter jeg at myndighetene gradvis har økt vektlegging av en profesjonalisering ovenfra som skal forankres i og ansvarliggjøre det lokale nivået, altså skoleeier, skoleledere og lærere. Et eksempel på det er at evalueringer av nasjonale skoleutviklingstiltak har ledet til desentraliserte ordninger for kompetanseutvikling, der partnerskap mellom skoleeier2, UH-sektoren og skolene står sentralt. Et annet eksempel er at regjeringen i april 2022 nedsatte et kvalitetsutviklingsutvalg som ifølge mandatet skal «… foreslå endringer i dagens prøver, verktøy og datakilder med mål om å legge bedre til rette for kvalitetsutvikling». Der rettes det også søkelys mot mer lokal innflytelse (NOU, 2023: 1).

Forskning på forbedringer av den nasjonale skolelederutdanningen (Aas et al., 2021, 2023, 2024), kunnskapsutvikling på hvordan forskning brukes i utdanningsfeltet3 (OsloMet, u.å.), og evaluering av den nye ordningen med desentralisert kompetanseutvikling er også eksempler på den oppmerksomheten som rettes mot det lokale nivået. Innholdet i begreper som skoleutvikling og kvalitetsutvikling forsterkes gjennom faglitteratur og rapporter. Boka Skoleutvikling i forskning, politikk og praksis (Helstad & Mausethagen, 2022), og de to rapportene fra Utvalget for kvalitetsutvikling i skolen, NOU 2023: 1 og NOU 2023: 27, kan stå som eksempler på det. Der knyttes begrepene til både skolens profesjonalisering ovenfra og profesjonalisering innenfra.

I LK20 Overordnet del – verdier og prinsipper for grunnopplæringen (Udir., 2017), heretter beskrevet som LK20 Overordnet del, plasseres hovedansvaret for skoleutvikling på skolenivået. Punkt 3.5 «Profesjonsfellesskap og skoleutvikling» uttrykker ganske spesifikt to forutsetninger for å lykkes med god skoleutvikling – et profesjonelt læringsfellesskap og en skoleutvikling basert på et erfarings- og forskningsbasert kunnskapsgrunnlag (s. 18):


God skoleutvikling krever rom for å stille spørsmål og lete etter svar og et profesjonsfellesskap som er opptatt av hvordan skolens praksis bidrar til elevenes læring og utvikling. Alle ansatte i skolen må ta aktivt del i det profesjonelle læringsfellesskapet for å videreutvikle skolen. Det innebærer at fellesskapet reflekterer over verdivalg og utviklingsbehov, og bruker forskning, erfaringsbasert kunnskap og etiske vurderinger som grunnlag for målrettede tiltak.



I forarbeidet til skrivingen av boka kontaktet jeg norske utdanningsforskere og Utdanningsforbundet, Skolelederforbundet, Utdanningsdirektoratet og KS for å høre om de hadde kjennskap til norske studier av hvordan skoleledere brukte egen erfarings- og forskningsbasert kompetanse når de ledet skoleutvikling.

Svarene på henvendelsene sprikte fra «Det er ikke noen enkeltstudier eller kunnskapsoversikter som peker seg ut her» via «Det korte svaret på spørsmålet (…) er vel at forskningsbasert kunnskap ikke brukes i særlig grad, men at man baserer seg i stor grad på erfaringer» til «Jeg vil vel egentlig tenke at mange bokkapitler og artikler tar for seg dette, i alle fall mer indirekte». Dette avdekket at det trolig ikke finnes spesifikke norske studier om hvordan skoleledere anvender sin erfarings- og forskningsbaserte kompetanse i skoleutviklingen.

Til gjengjeld finnes det noen norske prosjekter og studier som delvis tangerer mitt spørsmål om hvordan skoleledere bruker sin erfarings- og forskningsbaserte kompetanse. Forskningsprosjektet «Pratice of Data Use in Municipalities and Schools (PraDa)» og den tilhørende boka Elevresultater. Mellom kontroll og utvikling (Mausethagen et al., 2018) er eksempler på det. Både i forskningsprosjektet og i boka rettes oppmerksomheten mot hvordan norske kommuner og skoler bruker data fra elevresultater, spesielt nasjonale prøver, i kvalitetsutviklingen.

Forfatterne av boka trekker blant annet fram skolelederes erfaringer med bruk av elevdata. De finner at skoleledere opplever skoleeiers kontroll og forventninger til resultater som vanskelige å balansere med det interne arbeidet i utvikling av en god intern læringskultur (Mausethagen et al., 2018). Uttrykt med mine ord betyr det at skoleledere erfarer at det å balansere profesjonalisering ovenfra og innenfra er krevende.

Forskningsprosjektet «Renewed perspectives on research use in education (RE-POSE)»4 er et annet eksempel på en studie som tangerer spørsmålet om hvordan skoleledere bruker sin erfarings- og forskningsbaserte kompetanse i sin ledelse av skolens utviklingsarbeid. Et av formålene med RE-POSE var å finne ut av hvordan forskning former, har formet og kan forme praksiser i skole og lærerutdanning, altså hvilken rolle forskning spiller i lærernes daglige arbeid (Mausethagen et al., 2023). En hovedtendens synes å være at et mer nyansert syn på forholdet mellom det profesjonelle skjønnet og den forskningsbaserte kunnskapen, både fra forsknings- og praksisfeltet, kan styrke balansen mellom teori og praksis.

Det jeg også fant i letingen etter prosjekter som kunne berøre mitt spørsmål, var forberedelser til et treårig aksjonsforskningsbasert FoU-arbeid som et frittstående svensk forskningsinstitutt, Ifous (Innovation, forskning och utveckling i skola och förskola) planlegger å starte opp i 2025. Målet med FoU-arbeidet er blant annet å utvikle langsiktige og forskningsbaserte arbeidsmåter som i større grad enn nå kan være til hjelp i skolelederes profesjonaliseringsarbeid (Ifous, 2024).

Noen av forskningsspørsmålene i denne studien var følgende:


	Hur kan rektor utveckla ett undervisningsnära ledarskap där rektor lär av och med lärarna i syfte att ge alla barn och elever på sin skola en god undervisning?


	Hur kan rektorer stödja varandra i yrkesvardagen?


	Hur kan skolchefer och förvaltningspersonal utvecklas sitt ledarskap – ett skolledningsnära ledarskap – så att det verkligen gör skillnad för rektors möjlighet att vara pedagogisk ledare, arbeta undervisningsnära och utveckla sin skicklighet som rektor?




Disse spørsmålene tyder på at FoU-arbeidet vil kunne berøre utgangspunktet for denne boka, nemlig spørsmålet om hvordan skoleledere bruker egen erfarings- og forskningsbasert kompetanse når de leder skoleutvikling. Jeg vil i flere av kapitlene berøre noen av disse forskningsspørsmålene.

I tillegg til at det ikke er gjort spesifikke norske studier om hvordan skoleledere bruker egen erfarings- og forskningsbaserte kompetanse i profesjonaliseringsarbeidet, og at jeg derfor gjennomførte en undersøkelse for å finne ut av det selv, finnes det flere andre grunner til at jeg har skrevet denne boka. Balansering av skolens profesjonalisering ovenfra og innenfra, forventninger til virkninger av nasjonal styring av kvalitetsutvikling som bare delvis er innfridd, økt ansvarliggjøring av det lokale nivået, profesjonelt læringsfellesskap og en erfarings- og forskningsbasert praksis er nevnt. Disse eksemplene og begrepene brukes i boka til å underbygge en påstand jeg kom med i Tillit og styring i skolen (Sørreime, 2020), der jeg hevder at den viktigste oppgaven skoleledere har, er å lede skolens profesjonalisering innenfra.

Opplæringsloven pålegger skoleeier det formelle ansvaret for å påse at skolens samfunnsoppdrag5 blir fulgt opp, men det er skolelederens ansvar å sikre god kvalitet på de måtene skolen velger å løse det brede samfunnsoppdraget på.

Min oppfatning er at for å lykkes med det brede samfunnsoppdraget må skolelederne utøve profesjonelt skjønn. Det betyr blant annet å ta tilstrekkelig hensyn til skolens forutsetninger, konteksten, når egen erfarings- og forskningsbasert kompetanse brukes i profesjonaliseringsarbeidet.

Jorunn Møller kaller den tilnærmingen for det intellektuelle aspektet ved ledelse. I etterkant av et innlegg som Møller holdt på UiOs Skolelederdagen 2021, henvendte jeg meg til henne og spurte om det var riktig forstått at hun i tillegg til å vektlegge relasjonelle og emosjonelle aspekt i utvikling av skole og undervisning også understreket det intellektuelle aspektet. Hun både bekreftet og forsterket min oppfatning i en e-post:


Å forstå ledelse som en relasjonell og emosjonell aktivitet er selvsagt viktig, men samtidig mener jeg at ledelse som intellektuelt arbeid er underkommunisert. Det handler om å ha et skarpt blikk for det som skjer i organisasjonen og kjenne til gode analytiske begreper som er til hjelp når man skal analysere og forstå.





Om innholdet

Boka er skrevet i et forsknings- og erfaringsbasert perspektiv, det vil si at den teorien og praksisen jeg har tatt med, brukes gjennom hele boka. Kapittel 2 og 3 er skrevet på et teoretisk grunnlag. Der har jeg valgt ut relevant fagstoff fra bøker, artikler, forsknings- og evalueringsrapporter samt fra utdanningspolitiske dokumenter som grunnlag for å forstå skolelederes praksis.

I kapittel 2, «Profesjonaliseringsarbeid», introduseres sentrale begreper som profesjon, profesjonsforståelse, profesjonsutøvelse, profesjonalisering innenfra, profesjonalisering ovenfra, desentralisert kompetanseutvikling, skolens kontekst, læringskultur og profesjonelt læringsfellesskap. De konkretiseres og brukes deretter i bokas kapitler som hjelp til å forstå hvordan skoleledere leder profesjonaliseringsarbeidet.

Jeg hevder i kapittelet at skoleledernes profesjonaliseringsarbeid er krevende, blant annet fordi ledelse av skolens profesjonaliseringsarbeid innenfra må balanseres med profesjonaliseringen ovenfra, fordi den er avhengig av at skoleledere bruker sin forsknings- og erfaringsbaserte kompetanse, og fordi den forutsetter en læringskultur der skolelederes og læreres synspunkter, verdigrunnlag og praksis naturlig utfordres.

Kapittelet avrundes med å slå fast at skoleledernes viktigste oppgave er å lede skolens profesjonalisering innenfra.

Innholdet i kapittel 3, «Erfarings- og forskningsbasert ledelse», er todelt. I første del presenterer jeg ulike forståelser av begreper knyttet til erfarings- og forskningsbasert ledelse. Begrepspar som forsknings- og erfaringsbasert grunnlag vs. forsknings- og kunnskapsbasert grunnlag og kvalitative data vs. kvantitative data er eksempler på det. Forskningsbaserte og erfaringsbaserte kilder presenteres og drøftes. Blant annet legges det i kapittelet vekt på begrensninger og utfordringer ved bruk av så vel kvantitative som kvalitative kilder.

I den andre delen begrunner jeg valg av og redegjør for bruk av narrativ metode i forberedelse og bearbeiding av samtaler jeg hadde med skoleledere. Atten skoleledersamtaler utgjør den kvalitative datakilden i boka.

I kapittel 4, «Tre fortellinger om profesjonalisering innenfra», presenteres hovedinnholdet i tre av de atten samtalene. De tre samtalene ble valgt som eksempler på hvordan rektorer på skoler med ulik kontekst og fra helt forskjellige steder i landet ledet profesjonaliseringsarbeidet.

Fortellingen fra en skole øst i landet ble valgt for å vise hvordan en nyansatt rektor brukte sin erfarings- og forskningsbaserte kompetanse til å forberede en profesjonalisering innenfra på en skole som var negativt preget både etter stor gjennomtrekk av skoleledere og av stor sosioøkonomisk spredning i lokalmiljøet.

Den neste fortellingen handler om en skole nord i landet der rektor fortalte om hvordan hun og hennes ledergruppe utviklet et profesjonelt læringsfellesskap, om overføring av forskningsbasert kunnskap til skolens kontekst og om at skoleeiers styring ovenfra på noen områder utfordret skolens profesjonalisering innenfra.

I den tredje samtalen fortalte rektor på en skole sør i landet blant annet om hvilken positiv påvirkning det å være en universitetsskole for lærerutdanningen hadde på profesjonaliseringsarbeidet, om erfaringer med å gi lærerne tillit og ansvar innenfor rammene av gode, etablerte systemer og strukturer og om hvilken betydning kvalitative og kvantitative data hadde som kunnskapsgrunnlag for videre utvikling.

Kapittelet oppsummeres med at god ledelse av profesjonaliseringsarbeid ser ut til å forutsette en tilpasning av forskningsbasert kunnskap til skolens lokale kontekst, at skolen har en kollektiv kultur for læring – et profesjonelt læringsfellesskap, at det er etablert gode systemer og strukturer, og at skolelederne trenger både en erfarings- og en forskningsbasert kompetanse for å balansere skolens profesjonalisering ovenfra med profesjonaliseringsarbeidet innenfra.

Praksisfortellingene fra de andre femten samtalene behandles i kapittel 5, «Fellestrekk i profesjonaliseringsarbeidet». Som det framgår av tittelen, har jeg trukket fram fellestrekk i skoleledernes profesjonaliseringsarbeid og kommentert dem. Læringskultur, evaluering, refleksjon, struktur og systemer er eksempler på fellestrekk. De mange ulikhetene mellom skolene behandles og forklares ikke her ut over det at ulikhetene henger sammen med elevgrunnlaget, lærerkompetansen, ressursene, historikken og kulturen, det som i sum gjerne kalles for skolens kontekst. Kapittelet avrundes med en kort refleksjon over skolelederes ansvarlighet i profesjonaliseringsarbeidet, som oppsummeres med at skolelederes ansvarlighet er forankret i profesjonsidentiteten og det profesjonsetiske verdigrunnlaget.

Det intellektuelle aspektet ved ledelse handler, noe forenklet, om skolelederes ferdigheter i å kombinere teori og praksis og ta i bruk sin erfarings- og forskningsbaserte kompetanse i profesjonaliseringsarbeidet. I kapittel 6, «Det intellektuelle perspektivet», bruker jeg de atten praksisfortellingene som grunnlag for å konkretisere hva jeg forstår med intellektuelt arbeid i et lederperspektiv.

I fortellingene viste ledelse som intellektuelt arbeid seg konkret gjennom skolelederes ferdigheter i å analysere, drøfte og sjekke ut kvalitative og kvantitative data om profesjonaliseringsarbeidet. Og det kom fram at intellektuelt arbeid også innebar det å ta ansvar, ta signaler og utøve et profesjonelt skjønn i profesjonaliseringsarbeidet.

Intellektuelt arbeid i et lederperspektiv betyr i mine øyne å innhente kunnskap om hvordan egen erfarings- og forskningsbaserte kunnskap påvirker utførelsen av samfunnsoppdraget, om hvilke kunnskapsbaserte og underliggende årsaker som påvirker resultatene av profesjonaliseringsarbeidet, og at praksis forbedres i henhold til det. Konklusjonen i dette kapittelet er derfor at skolelederes ledelse er en mer avgjørende faktor for kvalitetsutviklingen på skolenivået enn styring fra skoleeier og nasjonale myndigheter.

I kapittel 7, «Profesjonalisering innenfra», hevder jeg at profesjonalisering ovenfra fortsatt synes å dominere over skolens profesjonalisering innenfra. Hovedbudskapet i kapittelet er at skoleledere oppnår en bedre balanse mellom skolens profesjonalisering ovenfra og innenfra ved å legge økt vekt på skolens profesjonalisering innenfra. Det mener jeg kan gjøres best ved å ta tilstrekkelig hensyn til skolens kontekst og til skolens egne behov for kompetanseheving og kvalitetsutvikling. Fire områder – skoleledernes handlingsrom, profesjonelt skjønn, profesjonsetikk og positivt læringsmiljø – er etter min mening spesielt avgjørende i ledelse av skolens profesjonaliseringsarbeid. De drøftes særskilt. Kapittelet avsluttes med en kort refleksjon over tre handlingsorienterte spørsmål – hvordan ha styring på profesjonaliseringsarbeidet, hvordan bruke sitt profesjonelle skjønn, og hva er skolelederens faktiske handlingsrom.

I kapittel 8, «Profesjonaliseringsarbeidet ovenfra», ser jeg nærmere på hvilke styrings- og støttefunksjoner som tre eksterne kompetansemiljøer – Utdanningsdirektoratet, skoleeier og UH-sektoren – retter mot skolene, og om de imøtekommer skolelederes behov i profesjonaliseringsarbeidet. Eller uttrykt på en annen måte – finne ut av om og eventuelt hvordan profesjonalisering av skolen ovenfra påvirker skolens profesjonalisering innenfra. Styringslinjen fra Kunnskapsdepartementet via Utdanningsdirektoratet til skoleeier og skoleeiers ansvarsdialoger settes i sammenheng med skolens profesjonalisering ovenfra, mens Utdanningsdirektoratets kompetansepakker, skoleeiers kompetansemiljøer og Prøitz-utvalgets anbefaling om å ta i bruk kvalitetsdialoger ses på som eksterne støttefunksjoner til hjelp for skolelederes profesjonalisering av skolen innenfra.

Kapittelet avsluttes med et forslag om at skoleeier og skoleledere i fellesskap utvikler et støttesystem som består av fire punkter – profesjonelle læringsfellesskap på ledernivå, et verdigrunnlag som baseres på likeverdighet mellom partene, kvalitetsdialoger mellom skoleeier og skoleleder (og eventuelt andre aktører) og nok ressurser (tid og penger) til å drive profesjonaliseringsarbeid på meningsfullt vis. Etter min oppfatning vil et slikt system i større grad enn nå få til en balanse mellom skolens profesjonalisering ovenfra og innenfra.

Det siste kapittelet i boka, kapittel 9, «Profesjonsutvikling mellom å lære og å bli styrt», tar tak i ett av mange spenningsfelt i ledelse av profesjonaliseringsarbeidet. Spenningsfeltet mellom å lære og bli styrt er lånt fra anbefalingen som en forskergruppe fra OsloMet kom med i sluttrapporten Forskning på den nasjonale skolelederutdanningen. En utdanning som gir avtrykk i praksis (Aas et al., 2024). En av gruppas anbefalinger handlet nettopp om å forske videre på hvordan skoleledere leder (for eksempel skoleutvikling, min anm.) i spenningen mellom styring og læring. Skolelederutdanningens vektlegging av å være forsknings- og praksisorientert og å fremme læring gjennom refleksjon og evaluering av praksis samt skoleeiers gode og ikke fullt så gode måter å styre skolen på vies spesiell oppmerksomhet i dette kapittelet.

Boka avsluttes med å se LK20 Overordnet dels skoleutviklingsperspektiv – «[God skoleutvikling] innebærer at fellesskapet reflekterer over verdivalg og utviklingsbehov, og bruker forskning, erfaringsbasert kunnskap og etiske vurderinger som grunnlag for målrettede tiltak» (Udir., 2017, s. 19) – i sammenheng med den røde tråden i boka, nemlig at skolelederens viktigste oppgave er å profesjonalisere skolen innenfra.


1  For eksempel kommuneloven og arbeidsmiljøloven.



2  Formelt er det det politiske kommunenivået som er skoleeier. Jeg bruker likevel skoleeier om både det politiske og administrative kommunenivået.



3  RE-POSE (Renewed Perspectives on Research Use in Education).



4  RE-POSE er et stort, tverrfaglig forskningsprosjekt finansiert av Forskningsrådet (2020–2024). Prosjektleder var Sølvi Mausethagen.



5  Samfunnsoppdraget er først og fremst gitt gjennom opplæringsloven og læreplanen LK20.

